als_Latn dik_Latn sag_Latn
Eleni Lulo, është volejbollistja më e re, në ekipin Tirana-Voley, e cila është vetëm 13 vjeç, por ka një fizik për t’u admiruar. Ka lindur në Athinë, dhe sportin e volejbollit e ka dashuruar qysh në moshë të vogël. Aktualisht është në klasën e shtatë dhe është një nxënëse shembullore në shkollën 9-vjeçare “Ali Demi” në Tiranë, ndërsa krahas lojës së volejbollit që stërvitet dhe luan me shumë pasion është edhe një nxënëse e shkëlqyer. Para një muaji, Eleni, ka qenë pjesë e përfaqësueseve të të rejave, në Ivanjica të Serbisë, në kampionatin ballkanik që u zhvillua nga data 21-28 korrik.
Natyrisht që ajo falënderon edhe profesorët e saj, që e kanë ndihmuar jo pak që të perfeksionohet në këtë aspekt, siç janë Genci Nexhipi, trajneri i Kombëtareve të paratërejave dhe të rejave në Volejboll, por edhe trajnerin e skuadrës së saj tek Tirana-Volej, Albion Hajdarin. Në një prononcim për “Sport Ekspres”, volejbollistja e talentuar Eleni Lulo, është shprehur:
“Kam katër vite që e ushtroj me pasion sportin e volejbollit dhe unë tashmë kam një rritje të formës sime. Jam shumë e përkushtuar në këtë sport, ku krahas mësimeve gjej kohën që t’i përkushtohem edhe volejbollit, ku ëndrra ime është që një ditë të luaj edhe me ekipin përfaqësues të të rriturve, pasi jam pjesë e para të rejave, por nuk më ka munguar edhe ftesë nga të rejat. Unë gjej rastin që të falënderoj edhe trajnerët e mi, Albion Hajdari si dhe Genci Nexhipi, të cilët më kanë përkrahuar shumë.
Unë kam marrë pjesë me skuadrën time edhe në turneun e zhvilluar në Ivanjica të Serbisë, dhe eksperienca të tilla ndërkombëtare, natyrisht që më vlejnë shumë. Më ftoi edhe Kombëtarja të rejave me trajner Genci Nexhipin në Rumani, por nuk shkova për arsye personale. Kam ambicie në të ardhmen, ku shpresoj shumë që me punë, por duke mos lënë kurrë mënjanë edhe mësimet, unë të jem një volejbolliste shumë e mirë dhe pse jo, në një të ardhme të afërt, të bëhem pjesë edhe e Kombëtares së madhe të Volejbollit.
Gjithashtu, më pëlqen shumë edhe mjekësia e sidomos kirurgjia, edhe pse kam hobi shahun, ndërsa dua që të falënderoj familjen për mbështetjen e vazhdueshme që më jep”, ka pohuar Eleni Lulo, një nga volejbollistet me perspektivë.
als_Latn als_Latn als_Latn als_Latn als_Latn